कोर्ट ने कहा- अगली तारीख तक चुनाव न हो; असम कुश्ती संघ ने की थी अपील
भारतीय कुश्ती संघ के चुनाव पर गुवाहाटी हाईकोर्ट ने रोक लगा दी है। पहले यह चुनाव 11 जुलाई को होने थे, लेकिन अब इस पर रोक लगा दी गई है। असम कुश्ती संघ की मांग पर यह रोक लगाई गई है।
भारतीय कुश्ती संघ (WFI) के चुनाव पर गुवाहाटी हाईकोर्ट ने रोक लगा दी है। कोर्ट ने कहा है कि 11 जुलाई को होने वाले चुनावों पर अगली सुनवाई तक कोई कार्रवाई न हो। सुनवाई की अगली तारीख 17 जुलाई है।
असम कुश्ती संघ की मांग पर यह रोक लगाई गई है। 21 जून को भारतीय ओलिंपिक संघ (IOA) की तदर्थ समिति ने भारतीय कुश्ती संघ के चुनावों को 5 दिनों के लिए आगे बढ़ा दिया था।
पहले यह चुनाव 6 जुलाई को होने थे, जिसे कमेटी ने बदलकर 11 जुलाई कर दिया था, लेकिन अब 11 जुलाई को भी यह चुनाव नहीं होंगे।
दरअसल, असम कुश्ती संघ ने WFI, भारतीय ओलिंपिक संघ (IOA) की कमेटी और खेल मंत्रालय के खिलाफ दायर याचिका में कहा है कि वह WFI के सदस्य के रूप में मान्यता का हकदार है, लेकिन उत्तर प्रदेश के गोंडा में 15 नवंबर 2014 को WFI की आम परिषद की तत्कालीन कार्यकारी समिति की सिफारिश के बावजूद ऐसा नहीं किया गया।
मतदाता सूची के लिए नाम भेजने की आखिरी तारीख 25 जून
IOA की तदर्थ समिति ने मतदाता सूची के लिए नाम भेजने की आखिरी तारीख 25 जून तय की थी। जबकि नई संचालन संस्था के चयन के लिए चुनाव 11 जुलाई को होने थे। याचिकाकर्ता असम कुश्ती संघ ने कहा कि जब तक उसकी संस्था को WFI से मान्यता नहीं मिलती और वह मतदाता सूची के लिए अपने प्रतिनिधि को नामांकित नहीं कर पाता, तब तक चुनाव प्रक्रिया को रोका जाना चाहिए।
अदालत ने प्रतिवादी WFI की कमेटी और खेल मंत्रालय को निर्देश दिया है कि सुनवाई की अगली तारीख तक वे WFI की कार्यकारी समिति के चुनाव की प्रक्रिया पर आगे नहीं बढ़ें। सुनवाई की अगली तारीख 17 जुलाई तय की गई है।
11 जुलाई तक टाले गए थे चुनाव
इससे पहले, 5 असंबद्ध राज्य निकायों ने चुनावों के लिए मतदान के अधिकार की मांग करते हुए सुनवाई में अपना मामला पेश किया था। इस कारण तदर्थ समिति को यह फैसला करना पड़ा था। बुधवार को तीन सदस्यीय समिति से महाराष्ट्र, हरियाणा, तेलंगाना, राजस्थान और हिमाचल प्रदेश में असंबद्ध राज्य निकायों द्वारा संपर्क किया गया था।
इस समिति में हाईकोर्ट के रिटायर्ड जज एमएम कुमार शामिल हैं। समिति ने इन इकाइयों को सुनवाई के लिए बुलाया था।
15 पदों के लिए होना है चुनाव
चुनाव 15 पदों अध्यक्ष, वरिष्ठ उपाध्यक्ष, उपाध्यक्ष-4 महासचिव, कोषाध्यक्ष, संयुक्त सचिव-2 और कार्यकारिणी सदस्यों-5 के लिए होगा। ये चुनाव पहलवानों द्वारा पूर्व अध्यक्ष बृजभूषण शरण सिंह पर लगाए गए यौन उत्पीड़न के आरोपों के बाद होने जा रहे हैं।
नोटिफिकेशन के मुताबिक 19 जून तक मतदाता सूची में शामिल होने के लिए आधिकारिक सदस्यों के नाम मांगे गए थे। 22 जून को मतदाता सूची जारी की गई।
मतदाता सूची में 50 सदस्य शामिल होंगे
महासंघ की राज्य और केंद्र शासित इकाइयों के दो सदस्यों को भाग लेने का अधिकार होगा। प्रत्येक सदस्य को एक वोट डालने का अधिकार होगा। संघ की 25 राज्यों और केंद्रशासित प्रदेश में इकाइयां हैं। ऐसे में मतदाता सूची में 50 सदस्य शामिल होंगे।
पहलवानों ने बृजभूषण पर लगाया है यौन शोषण का आरोप
विनेश फोगाट, साक्षी मलिक के साथ बजरंग पूनिया ने 18 जनवरी को जंतर-मंतर पर धरना शुरू किया। उन्होंने WFI के तत्कालीन अध्यक्ष बृजभूषण सिंह पर आरोप लगाया है कि उन्होंने महिला पहलवानों का यौन शोषण किया है। इसके बाद खेल मंत्रालय ने WFI के ऑपरेशंस के लिए एक कमेटी बना दी थी। दिल्ली पुलिस ने ब्रजभूषण के खिलाफ चार्जशीट दाखिल की है।
रेसलर्स के धरने में अब तक क्या हुआ?
WFI चुनाव से जुड़ी ये खबरें भी पढ़ें:
कुश्ती संघ के सभी पदाधिकारियों पर प्रतिबंध:भारतीय ओलिंपिक एसोसिएशन ने अकाउंट्स-दस्तावेज मंगाए, 45 दिन में होंगे चुनाव
भारतीय ओलिंपिक संघ (IOA) ने भारतीय कुश्ती संघ (WFI) के सभी पदाधिकारियों पर प्रतिबंध लगा दिया है। IOA के संयुक्त सचिव कल्याण चौबे ने कुश्ती संघ को आदेश जारी कर उसके सभी पदाधिकारियों के प्रशासनिक, आर्थिक कार्य पर रोक लगा दी है। पढ़ें पूरी खबर...
WFI के चुनाव 6 जुलाई को:हरियाणा BJP के प्रेसिडेंट धनखड़ हो सकते हैं अध्यक्ष उम्मीदवार; 4 महिला पहलवानों ने पुलिस को सबूत सौंपे
भारतीय कुश्ती संघ (WFI) के चुनाव 6 जुलाई को होंगे। पहले चुनाव 4 जुलाई को होने थे लेकिन अब इन्हें 2 दिन आगे टाल दिया गया है। चुनाव के लिए जम्मू-कश्मीर हाईकोर्ट के पूर्व चीफ जस्टिस महेश मित्तल कुमार को रिटर्निंग ऑफिसर नियुक्त किया गया है। पहलवानों से मीटिंग में खेल मंत्री ने 30 जून तक चुनाव कराने का भरोसा दिया था। पढ़ें पूरी खबर...
WFI के चुनाव, बृजभूषण के खिलाफ बयान देने वाले रेफरी को हटाया; विनेश बोलीं- PM की चुप्पी से दुखी हूं
भारतीय कुश्ती संघ (WFI) के चुनाव 4 जुलाई को होंगे। फेडरेशन ने सोमवार को इसका ऐलान किया। चुनाव के लिए जम्मू-कश्मीर हाईकोर्ट के पूर्व चीफ जस्टिस महेश मित्तल कुमार को रिटर्निंग ऑफिसर नियुक्त किया गया है। पढ़ें पूरी खबर...
विनेश ने ट्रायल के लिए लिखी चिट्ठी शेयर की:कहा- दुश्मन पहलवानों की एकता में सेंध लगाना चाहता, उसे कामयाब नहीं होने देंगे
भारतीय कुश्ती संघ (WFI) के पूर्व अध्यक्ष बृजभूषण के खिलाफ प्रदर्शन करने वाले पहलवानों व योगेश्वर दत्त के बीच जुबानी जंग तेज हो गई है। योगेश्वर के बयान के बाद विनेश फोगाट ने ट्वीट किया। जिसमें उन्होंने ट्रायल को आगे बढ़ाने के लिए खेल मंत्री को लिखी चिट्‌ठी शेयर की।​​​​​​​ पढ़ें पूरी खबर...